රාජ්‍ය ආයතනවල සිදුවෙන සියලුම දූෂණ, වංචා සම්බන්ධයෙන් ආයතන ප්‍රධානීන් වගකිව යුතු බවද ආයතන ප්‍රධානියාගේ ඍජු අධීක්ෂණය යටතේ වහාම ක්‍රියාත්මක විය යුතු බවද ජනාධිපති ලේකම් කාර්යාලය සියලුම ආයතන ප්‍රධානීන් වෙත දැනුම් දී තිබේ.ජනාධිපති ලේකම් ලලිත් වීරතුංග මහතාගේ අත්සනින් යුත් එම චක්‍ර ලේඛයක් සියලුම අමාත්‍යංශ ලේකම්වරුන්, පළාත්ප්‍රධාන ලේකම්වරුන්, දෙපාර්තමේන්තු ප්‍රධානීන්, රාජ්‍ය සංස්ථා හා ව්‍යවස්ථාපිත මණ්ඩල ප්‍රධානීන් වෙත යවා තිබේ.ජනාධිපති මහින්ද රාජපක්ෂ මහතා පසුගිය අප්‍රේල් 02 වැනිදා අරලියගහ මන්දිරයේ දී රාජ්‍ය නිලධාරීන් අමතා කළ දේශනය ආශි‍්‍රතව සිදුකළ උපදෙස් නියෝග කෙරෙහි ක්ෂණික සහ දැඩි අවධානය යොමු කරවීමට එම චක්‍රලේඛය යවා තිබේ.වංචා දූෂණ මෙන්ම සැම රාජ්‍ය ආයතනයකම සිදුවෙන නාස්තිකාර වියදම්, අඩු කිරීමට පියවර ගත යුතු බවද දැනුම් දී ඇත.තවද එම ආයතනවල සිදු කෙරෙන විවිධාකාර වූ වියදම් සම්බන්ධයෙන් විගණන විමසුම්වලට ආයතන ප්‍රධානියා ඉදිරිපත් කරන පැහැදිලි කිරීම් පිළිබඳව ඔහු පෞද්ගලිකවම වගකිව යුතුවෙයි.